Goeie reën bied teelaarde vir vrugtevliegMeer as 70 bekende spesies kommersiële en wilde vrugte is vatbaar vir besmetting. Mango’s is veral vatbaar. (Foto: Unsplash) Die groot hoeveelhede reën wat die afgelope ruk oor die meeste provinsies uitgesak het en verbind word met toenames in die bevolking van die Asiese vrugtevlieg, beteken heelwat insekdoder is afgespoel. Boere word dus gemaan om hul benadering om die pes te beheer aan te pas. Die departement van landbou, grondhervorming en landelike ontwikkeling, sê meer as 70 bekende spesies kommersiële en wilde vrugte is vatbaar vir besmetting. Mango’s is veral vatbaar. Produsente word gevra om velde en boorde weekliks te ontsmet om ontslae te raak van vrugte wat afgeval het. Dit word as ŉ doeltreffende manier beskou om die pesbevolking te verminder. Boere moet ook die bevolking van die vrugtevlieë monitor deur lokvalle te gebruik en kan so betyds maatreëls tref om die pes te beheer. Die departement sê dit is uiters belangrik dat alle produsente en rolspelers bly by die maatreëls wat in wetgewing voorgeskryf word. ŉ Permit moet ook van die departement bekom word wanneer gasheergewasse van besmette gebiede na gebiede waar besmetting nie voorkom nie, vervoer wil word. “Dit is belangrik om kennis te neem dat permitte net uitgereik word wanneer die vrugtevliegbeheermaatreëls in werking gestel is en bevolkingsvlakke tot ŉ aanvaarbare vlak gedaal het. Die permitte kan opgeskort word as die getalle in die gebied tot onaanvaarbare vlakke styg.”